b'\n_START_ARTICLE_\nVladimiras Dekanozovas\n_START_SECTION_\nBiografija\n_START_PARAGRAPH_\nGim\xc4\x97 arm\xc4\x97n\xc5\xb3 \xc5\xa1eimoje. Nuo 1921\xc2\xa0m. dirbo Azerbaid\xc5\xbeano ypatingojoje komisijoje (\xc4\x8cK), \xc4\x8dia susipa\xc5\xbeino su Lavrentijumi Berija ir tapo jo statytiniu._NEWLINE_1923\xe2\x80\x931938\xc2\xa0m. Gruzijos valstybin\xc4\x97s politin\xc4\x97s valdybos darbuotojas, Gruzijos Komunist\xc5\xb3 Partijos Centro Komiteto sekretorius, Gruzijos Liaudies Komisar\xc5\xb3 Tarybos pirmininko pavaduotojas._NEWLINE_1938\xc2\xa0m. L. Berijos pasi\xc5\xablymu \xc4\xafsidarbino NKVD. 1938\xe2\x80\x931939\xc2\xa0m. dirbo NKVD GUGB valdyboje L. Berijos pavaduotoju. 1939\xc2\xa0m. tapo u\xc5\xbesienio reikal\xc5\xb3 liaudies komisaro Via\xc4\x8deslavo Molotovo pavaduotoju._NEWLINE_1940\xc2\xa0m. bir\xc5\xbeelio 15 d. kaip Maskvos ypatingas \xc4\xafgaliotinis atvyko \xc4\xaf Lietuv\xc4\x85. \xc4\x8cia jis tur\xc4\x97jo pasir\xc5\xabpinti marionetin\xc4\x97s \xe2\x80\x9eLiaudies vyriausyb\xc4\x97s\xe2\x80\x9c sudarymu ir teis\xc4\x97to Lietuvos inkorporavimo \xc4\xaf SSRS regimybe._NEWLINE_V\xc4\x97liau dirbo diplomatin\xc4\xaf darb\xc4\x85 Berlyne. 1946\xc2\xa0m. v\xc4\x97l paskirtas SSRS u\xc5\xbesienio reikal\xc5\xb3 ministro pavaduotoju, ta\xc4\x8diau 1947\xc2\xa0m. i\xc5\xa1 \xc5\xa1i\xc5\xb3 pareig\xc5\xb3 pa\xc5\xa1alintas. Paskirtas \xc4\xaf Vis\xc4\x85s\xc4\x85jungin\xc4\xaf radijo komitet\xc4\x85 administracin\xc4\x97s-\xc5\xabkin\xc4\x97s valdybos vir\xc5\xa1ininku. 1953\xc2\xa0m. L. Berijos paskirtas Gruzijos SSRS vidaus reikal\xc5\xb3 ministru._NEWLINE_1953\xc2\xa0m. bir\xc5\xbeelio 26 d. buvo suimtas L. Berija, netrukus suimtas ir V. Dekanozovas. Jis apkaltintas valstyb\xc4\x97s i\xc5\xa1davimu, teroristini\xc5\xb3 akt\xc5\xb3 vykdymu bei dalyvavimu antisovietin\xc4\x97je i\xc5\xa1davik\xc5\xb3 grupuot\xc4\x97je ir nuteistas mirties bausme. 1953\xc2\xa0m. gruod\xc5\xbeio 23 d. Maskvoje, Liubiankos kal\xc4\x97jime kartu su L. Berija ir kitais saugumo organ\xc5\xb3 veik\xc4\x97jais V. Dekanozovas buvo su\xc5\xa1audytas.'